แรงขาย “บิ๊กแคป” กด SET ปิดร่วง 14 จุด จับตาพรุ่งนี้ไหลต่อ หลัง “ฟุตซี่” ลดน้ำหนักหุ้นไทย
SET ปิดลบ 14 จุด รับแรงขายจากหุ้น DELTA, กลุ่มโรงไฟฟ้า, กลุ่มท่องเที่ยว และหุ้นใหญ่ที่รับแรงกดดันจาก FTSE Rebalance ปรับลดน้ำหนักเฉียด 3 พันล้าน ที่มีผลวันพรุ่งนี้ พร้อมให้แนวรับที่ 1,635-1,638 จุด แนวต้านที่ 1,650 จุด
SET ปิดลบ 14 จุด รับแรงขายจากหุ้น DELTA, กลุ่มโรงไฟฟ้า, กลุ่มท่องเที่ยว และหุ้นใหญ่ที่รับแรงกดดันจาก FTSE Rebalance ปรับลดน้ำหนักเฉียด 3 พันล้าน ที่มีผลวันพรุ่งนี้ พร้อมให้แนวรับที่ 1,635-1,638 จุด แนวต้านที่ 1,650 จุด
15 ก.ย. 2565

โดยนักวิเคราะห์ กล่าวว่า ตลาดหุ้นไทยวันนี้ปรับตัวลงไปมาก ขณะที่ตลาดหุ้นเอเชียแกว่งตัวแคบๆ ไม่มีปัจจัยหนุน โดยตลาดหุ้นไทยมีแรงขายหุ้น DELTA ที่ปรับตัวลงแรง, กลุ่มโรงไฟฟ้า ที่กังวลแผน PDP อาจจะล่าช้า รวมถึงหุ้นกลุ่มธุรกิจกัญชงกัญชาก็ปรับตัวลงหลังจากสภาฯ ถอนร่างพ.ร.บ.กัญชา ออกไปทบทวนปรับปรุงใหม่
นอกจากนี้ หุ้นกลุ่มท่องเที่ยว โดยเฉพาะกลุ่มโรงแรมก็ปรับตัวลงหลังโบรกเกอร์ต่างชาติลดน้ำหนัก (Downgrade) ทำให้มีแรงขายออกมาผสมกัน อีกทั้งวันพรุ่งนี้ (16 ก.ย.) FTSE Rebalance ประกาศรายชื่อหุ้นเข้าออกใหม่ในดัชนี FTSE ที่จะมีผลวันที่ 16 ก.ย.65 โดยจะปรับลดน้ำหนักตลาดหุ้นไทย ทำให้วันนี้มีแรงขายหุ้นใหญ่เพื่อลดความเสี่ยงก่อน ทำให้หุ้นกลุ่มแบงก์กดตลาด
สำหรับแนวโน้มการลงทุนวันพรุ่งนี้ นักวิเคราะห์ กล่าวว่า คาดว่าตลาดหุ้นแกว่งแคบ แรงขายน่าจะชะลอ โดยช่วงท้ายตลาดน่าจะผันผวนจากผล FTSE Rebalance พร้อมให้แนวรับที่ 1,635-1,638 จุด แนวต้านที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,863.52 ล้านบาท ปิดที่ 584.00 บาท ลดลง 38.00 บาท
MINT มูลค่าการซื้อขาย 2,810.14 ล้านบาท ปิดที่ 28.25 บาท ลดลง 1.50 บาท
PTTEP มูลค่าการซื้อขาย 2,543.69 ล้านบาท ปิดที่ 167.00 บาท เพิ่มขึ้น 2.50 บาท
SCB มูลค่าการซื้อขาย 2,538.39 ล้านบาท ปิดที่ 106.50 บาท ลดลง 3.50 บาท
SCC มูลค่าการซื้อขาย 2,224.71 ล้านบาท ปิดที่ 341.00 บาท ลดลง 5.00 บาท